b'\n_START_ARTICLE_\nFalsters Minder\n_START_SECTION_\nHistorie\n_START_PARAGRAPH_\nI 1913 blev der holdt et stiftende m\xc3\xb8de for "Foreningen til Bevarelse af Falsters Minder" d. 25. januar. Man fik engageret flere borgere fra Falster til at indsamle kulturhistorisk vigtige og interessante genstande. Den f\xc3\xb8rste formand for foreningen var P. Petersen, der var viceinspekt\xc3\xb8r p\xc3\xa5 en skole. Den n\xc3\xa6ste formand blev redakt\xc3\xb8ren H. P. Jensen, der senere blev borgmester i byen. Frem til 1923 opbevarede foreningen deres samling i en kommunal administrationsbygning._NEWLINE_I 1923 blev Czarens Hus sk\xc3\xa6nket til Falsters Minder af konsul Jeppesen, og samlingen blev flyttet til de nye lokaler i 1924. I 1937 blev der fundet en guldring p\xc3\xa5 omkring 2,5 kg i Hannenovmosen ved Tingsted p\xc3\xa5 Falster og museet arrangerede en s\xc3\xa6rudstilling om ringen. Dette gjorde at museet fik fordoblet deres bes\xc3\xb8gstal til 4000 personer. I 1938 omfattede samlingen 3400 forskellige genstande og i 1946 blev museet statsanerkendt. To \xc3\xa5r senere blev Falsters Egnshistoriske Arkiv stiftet som en del af Falsters Minder. Det har i dag til huse i en anden af museets bygninger i byen._NEWLINE_I 1953 skiftede museet fra at v\xc3\xa6re en forening til at v\xc3\xa6re en egentlig selvejende institution, selvom den f\xc3\xb8rste professionelle leder f\xc3\xb8rst blev ansat i 1970\'erne._NEWLINE_Fra 1986 har museet haft det ark\xc3\xa6ologiske ansvar p\xc3\xa5 Falster og nu i Guldborgsund Kommune som en del af Museum Lolland-Falster. D. 25. januar 2013 havde museet 100 \xc3\xa5rs jubil\xc3\xa6um.\n_START_SECTION_\nUdstilling\n_START_PARAGRAPH_\nFalsters Minder med turistinformation og Den gamle K\xc3\xb8bmandshandel ligger centralt ved Torvet i Czarens Hus med indgang i F\xc3\xa6rgestr\xc3\xa6de 1A._NEWLINE_I efter\xc3\xa5ret 2017 \xc3\xa5bnede Falsters Minder en ny udstilling kaldet museum Obscurum. Udstillingen tog udgangspunkt i et fiktivt univers, der integrerede  tidens brug af problemstillinger som fake news]] og informationsvaliditet, og den brugte udstoppede dyr og fabeldyr som varulve og drager. Udstillingen vandt Historiske Dage "Fornyelsespris" i 2018._NEWLINE_F\xc3\xb8r den nuv\xc3\xa6rende udstilling kunne man i mange \xc3\xa5r p\xc3\xa5 museet se udstillede genstande fra middelalderen op til moderne tid. Middelalderudstillingen belyses via ark\xc3\xa6ologiske fund fra omr\xc3\xa5det bl.a. et skelet fra en person, der har lidt af spedalskhed. Foruden en torque fra vikingetiden._NEWLINE_En del af museet var indrettet som en gammel bygade med bager, tobakshandler, guldsmedebutik og guldsmedev\xc3\xa6rksted. Guldsmedebutikken blev en del af udstillingen i 1963. Den er oprindeligt tegnet af H.C. Glahn, der ogs\xc3\xa5 restaurerede Czarens Hus i 1898._NEWLINE_Broderier, egnsdragter fra b\xc3\xa5de Lolland og Falster s\xc3\xa6rligt fra 1750 til 1850 var udstillet og der var tillige indrettet en bondestue fra 1800-tallet fra Horreby samt et finere borgerhjem. Derudover var ogs\xc3\xa5 udstillet historisk leget\xc3\xb8j, porcel\xc3\xa6n, glas og h\xc3\xa5ndv\xc3\xa6rkt\xc3\xb8j. Et cembalo fra 1770 fremstillet af Moritz Georg Moshack, som var  af de dygtigste danske fabrikanter, er en del af udstillingen._NEWLINE_I 2010 \xc3\xa5bnede en udstilling om Nyk\xc3\xb8bing Slot, som viste slottets i historie fra det blev bygget i 1594, til det blev revet ned i 1767. Denne udstilling fremviste ligeledes ark\xc3\xa6ologiske genstande fundet ved udgravninger og to modeller af slottet viste, hvordan det kunne have set ud.\n_START_SECTION_\nDen gamle K\xc3\xb8bmandshandel\n_START_PARAGRAPH_\nDen gamle K\xc3\xb8bmandshandel fungerer som museumsbutik og Turistinformation for Falsters Minder, men er en integreret del af Falsters Minder idet den samtidig er et levende museum._NEWLINE_Butikken er indrettet som en k\xc3\xb8bmandshandel fra 1950\'erne og er bygget op omkring det originale inventar fra Skottemarke K\xc3\xb8bmandshandel p\xc3\xa5 Lolland, som lukkede i 1987. Butikkens varer er replikaer af varer fra 50\'erne og giver indblik i vareudbuddet i en k\xc3\xb8bmandshandel.'